Kiss Csaba önéletrajz

1969-ben születtem, és gyermekkorom Erdőtelken, egy erős vallási hagyományokkal élő Heves megyei faluban telt. Szüleim munkára, felelős szabadságra neveltek, és tanulásra ösztönöztek.

A kecskeméti piaristáknál érettségiztem 1987-ben, amely gimnázium maradandó alapot adott, és széles távlatokat nyitott meg számunkra.

Egy év ceglédi katonáskodás után kerültem az egri szemináriumba, majd 1989-től a budapesti Hittudományi Akadémián és a Központi Szemináriumban készültem a papságra. Itt a rendszerváltás élményeivel együtt világra nyitottan, és nagy tervekkel készültünk hivatásunkra.

1994-ben szenteltek pappá, és az egri bazilikába kerültem káplánnak két évre, ahol sokrétű munka, életre szóló tapasztalatok jutottak: középiskolai hitoktatás, kórház ellátás, katolikus iskola…

1996-tól Rómában a lateráni egyetemhez tartozó Accademia Alfonsiana-n tanultam posztgraduális képzésen erkölcsteológiát.

1998-ban újra Egerbe, a főplébániára kerültem, majd egy évig az egri érsekségen jegyzőként segítettem a főpásztor munkáját, ahol az egyházmegyei vizitációk szervezése volt a feladatom.

2000-től a gyöngyösi főplébánián lettem 3 évig káplán, ahol jó kollegiális légkörben Gyöngyös környékének örömteli ellátása volt a feladatunk (Nagyréde, Gyöngyösoroszi, Gyöngyössolymos, Mátrafüred, Karácsond).

2003-ban lettem plébános Recsken, ott 7 falu gondjai jutottak: az ott töltött 11 év alatt összefogással, jó munkatársakkal szépítettük templomainkat, plébániáinkat.

2014-ben kerültem Jászárokszállásra. Itt a plébánia modernizálása volt az első feladat, amelyet jelentős érsekségi és önkormányzati segítséggel sikerült megvalósítani.

Mindig mindenütt sok segítséget kaptam, kiváló emberek, munkatársak vettek körül, és Isten mindig bőkezűen segített és gondoskodott…